b'\n_START_ARTICLE_\nBBS\n_START_PARAGRAPH_\nBBS (en. Bulletin Board System, uobi\xc4\x8dajen je engleski izgovor Bi-Bi-Es) \xe2\x80\x94 Elektroni\xc4\x8dka oglasna plo\xc4\x8da, ra\xc4\x8dunalni je sustav na kojemu radi program koji omogu\xc4\x87uje udaljenim korisnicima da se pove\xc5\xbeu i prijave na sustav uporabom programa terminal. Prvobitni BBS-ovi imali su pristup samo preko telefonske linije uz uporabu modema, ali po\xc4\x8detkom 1990-ih neki BBS-ovi imali su pristup preko telneta ili paket radija._NEWLINE_Kad se korisnici prijave na sustav, oni mogu izvr\xc5\xa1avati neke funkcije, kao \xc5\xa1to su razmjenjivanje poruka s drugim korisnicima, \xc4\x8ditanje vijesti i slanje i prijem softvera i podataka (en. Upload, Download - doslovno utovar i istovar, a slu\xc5\xbebeno postavljanje na internet i preuzimanje, u ra\xc4\x8dunarstvu prijenos podataka na ili s ve\xc4\x87eg sustava, prihva\xc4\x87eno i u hrvatskom \xc5\xbeargonu kao aploud i daunloud, skra\xc4\x87eno UL i DL). Mnogi BBS-ovi nudili su on-line igre, u kojima su se korisnici mogli me\xc4\x91usobno natjecati, a BBS-ovi s vi\xc5\xa1e telefonskih linija nudili su razgovor u\xc5\xbeivo me\xc4\x91u korisnicima, takozvani "\xc4\x8det" (en. Chat - razgovor, brbljanje)._NEWLINE_Posljednjih godina termin BBS ponekad se pogre\xc5\xa1no upotrebljava u zna\xc4\x8denju internetski forum._NEWLINE_U doba svoje najve\xc4\x87e popularnosti od kasnih 1970-ih do sredine 1990-ih, ve\xc4\x87ina BBS-ova bila je hobi SysOpa (en. SysOp - System Operator), s besplatnim pristupom, dok su neki BBS-ovi svojim korisnicima napla\xc4\x87ivali pristup, ili su firme u poslu koristile BBS kao podr\xc5\xa1ku strankama. Na vi\xc5\xa1e na\xc4\x8dina BBS-ovi bili su prethodnica modernom obliku Weba i drugih aspekata Interneta._NEWLINE_Rani BBS-ovi bili su ponajprije lokalna pojava, jer se korisnik morao povezati preko telefonske linije i platiti me\xc4\x91ugradski razgovor ako BBS nije u istom mjestu. Zato je ve\xc4\x87ina korisnika nekog BBS-a bila iz istog mjesta, pa su se \xc4\x8desto odr\xc5\xbeavali BBS sastanci, na kojima bi se korisnici osobno upoznavali._NEWLINE_Razvojem Interneta krajem 1990-ih, naglo je opala popularnost BBS-ova. Danas internetski forumi zauzimaju isti socijalni i tehnolo\xc5\xa1ki prostor koji su BBS-ovi imali na svom vrhuncu.\n_START_SECTION_\nPovijest\n_START_PARAGRAPH_\nPrvi javni BBS (CBBS - Computerized Bulletin Board System) razvio je Ward Christensen. CBBS pu\xc5\xa1ten je u rad 16. velja\xc4\x8de 1978. u Chicagu._NEWLINE_S brzinama modema od 110 i 300 bauda u kasnim 1970-im, BBS-ovi su bili prili\xc4\x8dno spori, ali kad se u ranim 1980-im brzina popravila uvo\xc4\x91enjem modema od 1200 bps (bit/s), popularnost BBS-ova znatno je porasla._NEWLINE_Ve\xc4\x87ina informacija predstavljala se u tekstnom obliku ili Ascii-artu, iako su pojavom slika u GIF formatu neki imali i grafiku. Uporaba grafike znatno je optere\xc4\x87ivala kapacitet kanala, \xc5\xa1to je vodilo potra\xc5\xbenji za br\xc5\xbeim modemima. Po\xc4\x8detkom 1990-ih, BBS industrija postala je toliko popularna, da su se po\xc4\x8deli ra\xc4\x91ati kompjuterski \xc4\x8dasopisi posve\xc4\x87eni BBS-ovima. Pratili su inovacije softvera i hardvera, davali su popise BBS-ova i sadr\xc5\xbeaj njihove ponude._NEWLINE_Prema FidoNet-ovoj nod listi, BBS-ovi su imali vrh popularnosti oko 1996., a to je upravo vrijeme kad je Internet po\xc4\x8deo dolaziti u sredi\xc5\xa1te pozornosti. Nakon toga, popularnost BBS-ova po\xc4\x8dela je naglo opadati, pa su BBS-ovi zamijenjeni sustavima koji se za povezivanje slu\xc5\xbee internetom.\n_START_SECTION_\nMre\xc5\xbee\n_START_PARAGRAPH_\nPrije no \xc5\xa1to je komercijalni Internet postao dostupan, mre\xc5\xbee BBS-ova omogu\xc4\x87avale su lokalnu i me\xc4\x91unarodnu razmjenu po\xc5\xa1te i baze poruka. Neke su \xc4\x8dak imale i izlaze (Gateway) preko kojih su \xc4\x8dlanovi mogli slati i primati po\xc5\xa1tu s Interneta. Razra\xc4\x91ene sheme omogu\xc4\x87ivale su korisnicima preuzimanje binarnih datoteka, pretra\xc5\xbeivanje preko gophera i daljinsko upravljanje nekim programom, a sve to uz pomo\xc4\x87 tekstnih poruka. Ve\xc4\x87ina BBS-ova nije bila umre\xc5\xbeena u realnom vremenu. Za razmjenu po\xc5\xa1te i datoteka svaki od njih je u odre\xc4\x91enim vremenskim razmacima pozivao (telefonski) sljede\xc4\x87i BBS u nizu, i/ili regionalni \xc4\x8dvor (Hub)._NEWLINE_Najve\xc4\x87a svjetska mre\xc5\xbea BBS-ova bila je FidoNet, koja je i danas aktivna, mada je mnogo manja nego 1990-ih. Mnoge druge mre\xc5\xbee pratile su primjer FidoNeta rabe\xc4\x87i isti standard i isti softver. Bile su mnogo manjeg obima i namijenjene odre\xc4\x91enom krugu korisnika.\n_START_SECTION_\nSoftver i hardver\n_START_PARAGRAPH_\nZa razliku od modernih web stranica koje su obi\xc4\x8dno postavljene na komercijalnim poslu\xc5\xbeiteljskim sustavima, BBS ra\xc4\x8dunala (pogotovo ona manja) tipi\xc4\x8dno su bila u ku\xc4\x87i vlasnika. Zato pristup nije bio pouzdan. Naj\xc4\x8de\xc5\xa1\xc4\x87e je samo jedan korinik mogao biti prijavljen na sustav, a samo ve\xc4\x87i BBS-ovi, s vi\xc5\xa1e telefonskih linija i s multitasking softverom ili LAN-om mogli su istovremeno opslu\xc5\xbeiti vi\xc5\xa1e korisnika._NEWLINE_Prvi BBS-ovi koristili su jednostavan, osobno ra\xc4\x91en softver, koji je naj\xc4\x8de\xc5\xa1\xc4\x87e razvijao sysop i koji je radio na prvim osobnim ra\xc4\x8dunalima kao \xc5\xa1to su Apple III, Atari ili TRS-80._NEWLINE_Nekoliko godina poslije, 1981, IBM je predstavio prvo PC-DOS (MS-DOS) osobno ra\xc4\x8dunalo i, zahvaljuju\xc4\x87i njihovoj popularnosti i popularnosti njihovih klonova, MS-DOS je ubrzo postao operacijski sustav na kome je radila ve\xc4\x87ina BBS programa. Prvi va\xc5\xbeniji MS-DOS BBS program je bio Fido BBS, napravio ga je Tom Jennings, poslije osniva\xc4\x8d FidoNet-a. Bilo je nekoliko uspje\xc5\xa1nih komercijalnih BBS programa razvijenih za MS-DOS, kao \xc5\xa1to su PCBoard BBS, RemoteAccess BBS i Wildcat! BBS. Popularni freeware programi za MS-DOS, Telegard BBS i Renegade BBS, nastali su na kodu koji je procurio iz izvornog koda WWIV BBS-a. Bilo je jo\xc5\xa1 na desetke BBS programa u vrijeme MS-DOS ere, mnogi od njih objavljeni su pod shareware, a neki od njih i pod freeware licencom._NEWLINE_Za sysope koji su se slu\xc5\xbeili ra\xc4\x8dunalom Commodore 64, bio je popularan komercijalni BBS program Blue Board, predstavljen 1982. Kao i drugi Commodore 64 BBS-ovi, podr\xc5\xbeavao je PETSCII (Commodore kolor ASCII)._NEWLINE_Ipak je ve\xc4\x87ina BBS-ova ostala bazirana na tekstu umesto GUI (grafi\xc4\x8dko korisni\xc4\x8dko su\xc4\x8delje). Telegrafix je po\xc4\x8detkom 1990-ih predstavio BBS grafiku RIP (Remote Imaging Protocol - protokol za slike na daljinu), ali ona nije \xc5\xa1iroko za\xc5\xbeivjela. I na ra\xc4\x8dunalima Apple Macintosh bilo je nekoliko grafi\xc4\x8dkih BBS programa, kao \xc5\xa1to su TeleFinder i FirstClass, ali oni su se \xc5\xa1iroko upotrebljavali samo na Mac tr\xc5\xbei\xc5\xa1tu._NEWLINE_Najpopularnija on-line grafika bila je ASCII-art, koja je dozvoljavala zamjenjivanje slova pro\xc5\xa1irenim IBM ASCII blokovima i simbolima i omogu\xc4\x87avala je promjenu boja, pa \xc4\x8dak je mogla sadr\xc5\xbeavati i zvuk. Tijekom kasnih 1980-ih i ranih 1990-ih, ve\xc4\x87ina BBS-ova koristila je ASCII-art za kreiranje prepoznatljivih uvodnih ekrana i za kreiranje menija u boji i to je postala tra\xc5\xbeena opcija u programima._NEWLINE_Ranih 1990-ih manji broj BBS-ova radio je na Commodore Amiga modelima (Amiga 500, 1200, 2000, 3000 s vanjskim hard diskom i Amiga 4000 koja je imala ugra\xc4\x91en hard disk). Popularni BBS softver za Amigu obuhva\xc4\x87a ABBS, Amiexpress, Infinity i Tempest._NEWLINE_Krajem 1990-ih ve\xc4\x87ina preostalih BBS-ova uvela je mogu\xc4\x87nost Internet hostinga, ili uporabu suvremenog BBS softvera kao \xc5\xa1to je Synchronet, EleBBS ili Wildcat! BBS koji su se slu\xc5\xbeili telnet protokolom umjesto telefona, ili uporabom nasljednika BBS softvera baziranog na MS-DOS, s preusmjeriva\xc4\x8dem s FOSSIL-a na telnet, kao \xc5\xa1to je NetFoss.\n_START_SECTION_\nSadr\xc5\xbeaj i pristup\n_START_PARAGRAPH_\nNeki BBS-ovi op\xc4\x87e namjene imali su posebne razine pristupa koji su davani onima koji posebno plate ili osobno poznaju sysopa. BBS-ovi koji su napla\xc4\x87ivali usluge imali su za ponuditi ne\xc5\xa1to posebno svojim korisnicima, na primjer veliku bazu korisnika, "warez", pornografiju, chat room ili pristup Internetu._NEWLINE_Neki BBS-ovi, takozvani "elite boards" ili "Warez boards", isklju\xc4\x8divo su se upotrebljavali za distribuciju ilegalno kopiranog softvera. Obi\xc4\x8dno su imali vi\xc5\xa1e modema i ulaznih linija, omogu\xc4\x87uju\xc4\x87i da vi\xc5\xa1e korisnika istodobno \xc5\xa1alje i prima datoteke. Ve\xc4\x87ina tih BBS-ova imala je neku verifikaciju korisnika, gdje su korisnici morali pro\xc4\x87i kroz fazu provjere, da doka\xc5\xbeu da nisu predstavnici vlasti ili lameri. Najve\xc4\x87i od njih prihva\xc4\x87ali su korisnike samo na poziv (na preporuku)._NEWLINE_Jo\xc5\xa1 jedan rasprostranjen tip BBS-ova bili su BBS-ovi za podr\xc5\xa1ku, koje su pokretali proizvo\xc4\x91a\xc4\x8di ra\xc4\x8dunala ili softvera. Ti BBS-ovi bili su namijenjeni za podr\xc5\xa1ku korisnicima njihovih proizvoda, imali su forume s pitanjima i odgovorima, novosti, kao i download sekciju. Ve\xc4\x87ina njih nije imala besplatan poziv. Danas su te slu\xc5\xbebe premje\xc5\xa1tene na Web._NEWLINE_Neki BBS-ovi pre\xc5\xbeivjeli su kao hobi ili kao nostalgija za BBS-vremenima. Ve\xc4\x87ina dana\xc5\xa1njih BBS-ova sada je dostupna preko telneta i obi\xc4\x8dno nude besplatne naloge, FTP servise, IRC \xc4\x87askanje i druge protokole koji se upotrebljavaju na Internetu._NEWLINE_Neki BBS-ovi bazirani su na Webu i imaju Web korisni\xc4\x8dko su\xc4\x8delje, omogu\xc4\x87uju\xc4\x87i tako korisnicima koji se prije nisu slu\xc5\xbeili BBS-om da ga lako upotrebljavaju preko svojih Web preglednika. Oni vi\xc5\xa1e nostalgi\xc4\x8dni za pravo BBS iskustvo mogu se slu\xc5\xbeiti NetSerial (Windows) ili DOSBox (Windows/*nix) za preusmjerenje DOS COM port softvera na telnet i na taj na\xc4\x8din se povezati na telnet BBS-ove, uporabom programa iz modemske ere, kao \xc5\xa1to su TElix, Terminate, Qmodem i Procomm Plus. Moderni 32-bitni terminal emulatori kao \xc5\xa1to su mTelnet i SyncTerm uklju\xc4\x8duju prirodnu telnet podr\xc5\xa1ku.\n_START_SECTION_\nShareware\n_START_PARAGRAPH_\nShareware pokret nastao je upravo distribucijom softvera preko BBS-ova. I drugi koncepti distribucije softvera, kao \xc5\xa1to su freeware, postcardware\' i donationware, tako\xc4\x91er su se prvi put pojavili na BBS-ovima. Internet je u velikoj mjeri ubio koncept sharewarea - ve\xc4\x87ina korisnika sad skida softver izravno s Web stranica proizvo\xc4\x91a\xc4\x8da, umjesto s nekog BBS-a koji "dijeli" softver. Danas shareware naj\xc4\x8de\xc5\xa1\xc4\x87e podrazumijeva elektroni\xc4\x8dku distribuciju softvera malih proizvo\xc4\x91a\xc4\x8da.'